Нэхъ кIыхь ирехъу!
КъБР-м и Лъэпкъ къэрал библиотекэм щекIуэкIащ Адыгэ тхыбзэм и махуэм теухуа зэхыхьэ. Абы ирагъэблэгъащ КъБР-м щIэныгъэхэмкIэ щIыхь зиIэ и лэжьакIуэ, Къэбэрдей-Балъкъэрым Гуманитар къэхутэныгъэхэмкIэ и къэрал институтым адыгэбзэмкIэ и къудамэм и унафэщI, филологие щIэныгъэхэм я доктор, профессор БищIо Борис. ЗэIущIэр къызэригъэпэщащ икIи иригъэкIуэкIащ библиотекэм и лъахэхутэ къудамэм и лэжьакIуэ Безыр Ленэ.
IуэхущIапIэм и лъахэхутэ къудамэм щагъэуващ адыгэбзэм ехьэлIа тхылъхэр щызэхуэхьэса дапхъэ. Абы хагъэхьащ Бырсей Умар и «Адыгэбзэм и букварь» (2017 гъэ), Нэгумэ Шорэ и «Филологические труды» томитIым щызэхуэхьэсар (1956 гъэ; 1959 гъэ), Турчанинов Георгийрэ Цагъуэ Нурийрэ я «Грамматика кабардинского языка» (1940 гъэ), Яковлев Николай и «Грамматика литературного кабардино-черкесского языка» (1948 гъэ), Емуз Анатолэ и «Лексико-семантический и грамматический анализ фразеологии кабардино-черкесского языка» (1986 гъэ) тхылъхэр, нэгъуэщIхэри.
Безыр Ленэ зэхыхьэм кърихьэлIахэм ягу къигъэкIыжащ Адыгэ тхыбзэм и махуэр 2000 гъэм гъатхэпэм и 14-м къызэрыхалъхьар икIи абы къыщыщIэдзауэ адыгэхэм дуней псом зэрыщагъэлъапIэр. ИлъэсищэкIэ узэIэбэкIыжмэ, «Гъуазэ» япэ адыгэ газетыр Истамбыл къыщыдэкIащ. «Адыгэ псалъэ», «Адыгэ макъ», «Черкес хэку» газетхэр, «Iуащхьэмахуэ», «Нур» журналхэр нобэ адыгэбзэкIэ дунейм къытохьэ.
Лъэпкъ тхыбзэм щIэдзапIэ хуэхъуам, абы и зыужьыныгъэм, къикIуа гъуэгуанэм, адыгэбзэ диалектхэм, бзэм ехьэлIа лэжьыгъэхэм, нэгъуэщI куэдми кърихьэлIахэм яхутепсэлъыхьащ БищIо Борис.
— Адыгэ узэщIакIуэ Бырсей Умар 1853 гъэм Тифлис къыщыдигъэкIащ хьэрып графикэм тет япэ адыгэ алыфбейр. Аращ Кавказ Ищхъэрэм и гимназиехэм, училищэхэм, курыт еджапIэхэм адыгэбзэр щызыджа бгырысхэм япэу къагъэсэбэпар. Революцэм и пэкIэ бгырысхэм Iэмал яIакъым лъэпкъ тхыбзэр яджыну, абы зрагъэужьыну. Совет властым и зэманым адыгэхэм нэхъ куууэ щIэныгъэм зратащ, адыгэбзэмрэ литературэмкIэ тхылъхэр нэхъыбэу къыдагъэкI хъуащ, — жиIащ БищIом.
Бзэм ехьэлIа Iуэху зэIумыбзхэм я гугъу щищIым, БищIо Борис къытеувыIащ дэтхэнэ адыгэми, зэкъуэувэу, анэдэлъхубзэмрэ лъэпкъ щэнхабзэмрэ ихъумэжыну, ар иригъэфIэкIуэну, и гъащIэр нэхъ кIыхь ищIыну къызэрыпэщылъым.
Къызэхуэсахэм бзэм ехьэлIа упщIэхэр БищIо Борис иратащ. КърихьэлIахэм къыхагъэщащ адыгэхэм тхыбзэр лъэпкъ щэнхабзэм и зыужьыныгъэу, щIэныгъэм и хэлъхьэныгъэфIу зэрыщытыр.
ЗэIущIэм хэтащ библиотекэм и тхылъеджэхэмрэ лэжьакIуэхэмрэ, абы ирагъэблэгъахэр.
ТЕКIУЖЬ Заретэ.
